"ישראל משליכה פסולת גרעינית בשטחים"
משרד ההסברה הפלסטיני העביר לאחרונה לאו"ם דו"ח מיוחד העוסק ב"השלכת [[פסולת גרעינית]] ישראלית בשטחים הפלסטינים". בדו"ח, שהוגש למשרדי האו"ם בירדן, נטען כי בניגוד לחוק הבינלאומי ישראל משליכה מזה שנים רבות פסולת גרעינית בשטחים הפלסטינים. לדברי כותבי הדו"ח, "השלכת הפסולת מסכנת את חיי התושבים וגורמת להתפתחות מחלות שונות, גידולים סרטניים והפרעות בהתפתחות של התושבים הפלסטינים הגרים בסמוך".
הדו"ח, שפורסם בסוכנות הידיעות הפלסטינית "מען", קורא לאו"ם להתערב בנושא באופן מיידי. מלבד ההיבטים הרפואיים נטען שיש להפסיק את השלכת הפסולת בשל ההשלכות המסוכנות שיש לפסולת מסוג זה על הצמחייה ובעלי החיים בסביבה.
דוברת הוועד הישראלי לאנרגיה אטומית מסרה לוואלה! חדשות, כי "לא היו דברים מעולם. הטענות בפרסום משוללות כל יסוד עובדתי והן חלק ממסע חוזר ונשנה של טענות אשר כל מטרתן היא לנגח את ישראל". לדבריה, "בכל הפעמים בהן נבדקו טענות דומות על ידי גורמים בינלאומיים מוסמכים הן הופרכו מיסודם".